Komisijos sprendimas
2000 m. gruodžio 20 d.
dėl lindano neįrašymo į Tarybos direktyvos 91/414/EEB I priedą ir augalų apsaugos produktų, savo sudėtyje turinčių šios veikliosios medžiagos, registracijos panaikinimo
(pranešta dokumentu Nr. C(2000) 4014)
(tekstas svarbus EEE)
(2000/801/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2000/80/EB [2], ypač į jos 8 straipsnio 2 dalies ketvirtąją pastraipą,
atsižvelgdama į 1992 m. gruodžio 11 d. Komisijos reglamentą (EEB) Nr. 3600/92, nustatantį išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, pirmojo etapo įgyvendinimo taisykles [3] su paskutiniais pakeitimais, padarytais Reglamentu (EB) Nr. 2266/2000 [4], ypač į jo 7 straipsnio 3a dalies b punktą,
kadangi:
(1) Direktyvos 91/414/EEB 8 straipsnio 2 dalyje yra numatyta, kad Komisija vykdo veikliųjų medžiagų, naudojamų augalų apsaugos produktuose, kurie jau buvo rinkoje 1993 m. liepos 15 d., patikrinimo darbų programą. Išsamios šios programos vykdymo taisyklės buvo parengtos Reglamente (EB) Nr. 3600/92.
(2) 1994 m. balandžio 27 d. Komisijos reglamente (EB) Nr. 933/94, nustatančiame veikliąsias augalų apsaugos priemonių medžiagas ir skiriančiame valstybes nares ataskaitų rengėjas, siekiant įgyvendinti Komisijos reglamentą (EEB) Nr. 3600/92 [5], su paskutiniais pakeitimais, padarytais Reglamentu (EB) Nr. 2230/95 [6], buvo nustatytos augalų apsaugos produktų veikliosios medžiagos, kurios turėtų būti įvertintos pagal Reglamentą (EEB) Nr. 3600/92, paskirta valstybė narė, kuri bus kiekvienos medžiagos įvertinimo pranešėja ir nurodyti kiekvienos veikliosios medžiagos gamintojai, laiku pateikę pranešimą pagal Reglamento (EEB) Nr. 3600/92 4 straipsnio 2 dalį.
(3) Lindanas yra viena iš 90 veikliųjų medžiagų, nurodytų Reglamente (EB) Nr. 933/94.
(4) Pagal Reglamento (EEB) Nr. 3600/92 7 straipsnio 1 dalies c punktą Austrija, kaip paskirtoji valstybė narė pranešėja, 1998 m. gruodžio 17 d. pateikė Komisijai pranešėjų pagal šio reglamento 6 straipsnio 1 dalies nuostatas pateiktos informacijos įvertinimo ataskaitą.
(5) Kaip numatyta Reglamento (EEB) Nr. 3600/92 7 straipsnio 3 dalyje, Komisija, gavusi valstybės narės pranešėjos ataskaitą, pradėjo konsultacijas su valstybių narių ekspertais ir pagrindiniu pranešėju (CIEL).
(6) Austrijos parengtą įvertinimo ataskaitą peržiūrėjo valstybės narės ir Komisija Augalų sveikatos nuolatiniame komitete. Ši peržiūra buvo baigta 2000 m. liepos 13 d. pateikiant Komisijos lindano peržiūros ataskaitą pagal Reglamento (EEB) Nr. 3600/92 7 straipsnio 6 dalies nuostatas.
(7) Iš atliktų įvertinimų paaiškėjo, kad pateiktos informacijos nepakanka norint įrodyti, kad augalų apsaugos produktai, savo sudėtyje turintys lindano, apskritai atitinka Direktyvos 91/414/EEB 5 straipsnio 1 dalies a ir b punktuose ir 5 straipsnio 2 dalies b punkte nustatytus reikalavimus, visų pirma dėl operatorių saugos esant galimam lindano poveikiui ir dėl medžiagos elgesio aplinkoje bei jos galimo poveikio netiksliniams organizmams.
(8) Dėl to šios veikliosios medžiagos neįmanoma įrašyti į Direktyvos 91/414/EEB I priedą.
(9) pagal Direktyvos 91/414/EEB 4 straipsnio 6 dalies nuostatas valstybių narių suteiktas bet koks atidėjimo laikotarpis lindano turinčių augalų apsaugos produktų atsargoms pašalinti, sandėliuoti, pateikti į rinką ir sunaudoti, turėtų būti ne ilgesnis kaip 18 mėnesių, kad turimas atsargas būtų leista naudoti ne ilgiau kaip dar vieną auginimo sezoną.
(10) Šis sprendimas neapriboja jokių veiksmų, kurių vėliau galėtų imtis Komisija dėl šios veikliosios medžiagos pagal Tarybos direktyvą 79/117/EEB [7].
(11) Šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Lindanas, kaip veiklioji medžiaga, neįrašoma į Direktyvos 91/414/EEB I priedą.
2 straipsnis
Valstybės narės užtikrina, kad:
1. Lindano turinčių augalų apsaugos produktų registracija būtų panaikinta per šešis mėnesius nuo šio sprendimo priėmimo dienos.
2. Nuo šio sprendimo priėmimo dienos lindano turinčių augalų apsaugos produktų registracija nebūtų išduodama arba pratęsiama pagal Direktyvos 91/414/EEB 8 straipsnio 2 dalyje numatytą leidžiančią nukrypti nuostatą.
3 straipsnis
Pagal Direktyvos 91/414/EEB 4 straipsnio 6 dalies nuostatas turimoms atsargoms pašalinti, sandėliuoti, pateikti į rinką ir sunaudoti valstybės narės suteikia atidėjimo laikotarpį, kuris yra kuo trumpesnis, bet ne ilgesnis kaip 18 mėnesių nuo šio sprendimo priėmimo dienos.
4 straipsnis
Šis sprendimas skirtas valstybėms narėms.
Priimta Briuselyje, 2000 m. gruodžio 20 d.